## Uredba o izmjenama Uredbe o Uredu za ljudska prava

### NN 40/2011 (6.4.2011.), Uredba o izmjenama Uredbe o Uredu za ljudska prava

VLADA REPUBLIKE HRVATSKE

944

Na temelju članka 26. stavaka 1. i 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 25. ožujka 2011. godine donijela

UREDBU

O IZMJENAMA UREDBE O UREDU ZA LJUDSKA PRAVA

Članak 1.

U Uredbi o Uredu za ljudska prava (»Narodne novine«, br. 22/2001, 70/2001, 3/2006, 100/2007, 29/2008 i 15/2009), članak 2. mijenja se i glasi:

»Ured izrađuje cjeloviti sustav zaštite i promicanja ljudskih prava u Republici Hrvatskoj i prati njegovu učinkovitost; izrađuje Nacionalni program zaštite i promicanja ljudskih prava i prati njegovu provedbu; razmatra stanje pojedinih ljudskih prava u Republici Hrvatskoj i sukladnost domaćeg zakonodavstva sa odredbama Ustava Republike Hrvatske, Ustavnog zakona o ljudskim pravima i slobodama i o pravima etničkih i nacionalnih zajednica ili manjina u Republici Hrvatskoj, kao i s međunarodnim instrumentima iz područja ljudskih prava.

U svrhu poboljšanja nacionalnih standarda zaštite i promicanja ljudskih prava, Ured surađuje s međunarodnom zajednicom i međunarodnim regionalnim organizacijama. U tome surađuje s Odjelom za ljudska prava Ministarstva vanjskih poslova i europskih integracija, vodi evidenciju o međunarodnim instrumentima i pokreće inicijativu za ratificiranje određenih instrumenata, prati provedbu međunarodnih obveza Republike Hrvatske na području ljudskih prava, prati izvješća međunarodnih organizacija o stanju ljudskih prava i sloboda u Republici Hrvatskoj, provodi projekte i programe Europske unije, te u suradnji s Odjelom za ljudska prava Ministarstva vanjskih poslova i europskih integracija organizira međunarodne skupove i međunarodne seminare.

Ured je nadležno tijelo za praćenje provedbe preporuka iz godišnjih izvješća pučkog pravobranitelja, i to: izvješća o radu, izvješća o pojavama diskriminacije i izvješća o obavljanju poslova Nacionalnog preventivnog mehanizma za sprječavanje mučenja i drugih okrutnih, neljudskih ili ponižavajućih postupaka ili kažnjavanja. U svrhu provedbe preporuka iz godišnjih izvješća pučkog pravobranitelja Ured će ih dostaviti nadležnim tijelima državne uprave te će zatražiti očitovanja o provedenim aktivnostima u svrhu ispunjavanja navedenih preporuka. U slučaju da ne primi očitovanje o provedenim aktivnostima u zatraženom roku, Ured će o tome obavijestiti Ured predsjednika/ce Vlade Republike Hrvatske. Na temelju primljenih očitovanja Ured će izraditi Izvještaj o provedbi preporuka iz godišnjih izvješća pučkog pravobranitelja, koji će dostaviti Vladi Republike Hrvatske na usvajanje, u sklopu redovnog godišnjeg izvještavanja o napretku u provedbi Nacionalnog programa zaštite i promicanja ljudskih prava.

Ured je središnje tijelo za prikupljanje i objavu podataka o zločinima iz mržnje, suradnju s organizacijama civilnoga društva i međunarodnim organizacijama. Ured po potrebi organizira preventivne kampanje radi osvješćivanja javnosti i sprječavanja širenja zločina iz mržnje, koordinira radom Radne skupine za praćenje zločina iz mržnje te potiče međuinstitucionalnu suradnju u sustavu praćenja zločina iz mržnje. Ured je tijelo ovlašteno za suradnju s Organizacijom za europsku sigurnost i suradnju, te drugim međunarodnim organizacijama, vezano uz pitanja zločina iz mržnje.

Za obavljanje poslova iz djelokruga Ureda ustrojavaju se unutarnje ustrojstvene jedinice:

a) Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana

b) Odjel za praćenje provedbe Nacionalnog programa zaštite i promicanja ljudskih prava i preporuka pučkog pravobranitelja, te suradnju s organizacijama civilnoga društva.

Ured obavlja i druge poslove iz područja ljudskih prava koje mu povjeri Vlada Republike Hrvatske«.

Članak 2.

Članak 2.a mijenja se i glasi:

»Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana izrađuje nacrte nacionalnih dokumenata na području suzbijanja trgovanja ljudima i dostavlja ih Vladi Republike Hrvatske na usvajanje; izrađuje prijedloge operativnih planova radi provedbe ciljeva i mjera zadanih nacionalnim dokumentima za suzbijanje trgovanja ljudima i dostavlja ih Vladi Republike Hrvatske na usvajanje; priprema sjednice Operativnog tima i Nacionalnog odbora za suzbijanje trgovanja ljudima, budući da se unutar Odjela nalazi Tajništvo Nacionalnog odbora za suzbijanje trgovanja ljudima; razrađuje pojedine mjere i aktivnosti dane u nadležnost Uredu za ljudska prava na temelju Nacionalnog programa ili plana za suzbijanje trgovanja ljudima kao i Operativnog plana; u suradnji s nacionalnim koordinatorom koordinira rad tijela državne uprave i organizacija civilnoga društva na području suzbijanja trgovanja ljudima; daje prethodno mišljenje na zakonodavne prijedloge, te podzakonske akte vezane uz problematiku trgovanja ljudima; nadzire provedbu operativnih planova i nacionalnih dokumenata na području suzbijanja trgovanja ljudima; prima i analizira očitovanja nadležnih tijela o provedbi mjera iz njihove nadležnosti, vezanih uz provođenje nacionalnih dokumenata na području suzbijanja trgovanja ljudima, te priprema godišnje izvješće o provedbi operativnih planova koje dostavlja na usvajanje Vladi Republike Hrvatske; vodi objedinjenu bazu podataka identificiranih žrtava trgovanja ljudima u Republici Hrvatskoj, u suradnji s Ministarstvom unutarnjih poslova; s ciljem podizanja javne svijesti, osmišljava preventivne aktivnosti, te organizira seminare i okrugle stolove za obrazovanje ciljanih skupina o fenomenu trgovanja ljudima; prati rad organizacija civilnoga društva koje su aktivne na području suzbijanja trgovanja ljudima te pružanja pomoći i zaštite žrtvama trgovanja ljudima.

Redovito surađuje s međunarodnim institucijama na području suzbijanja trgovanja ljudima i ima obvezu izrade izvješća o provedbi međunarodnih instrumenata za zaštitu ljudskih prava koje je Republika Hrvatska ratificirala. Provodi projekte i programe u okviru decentraliziranog sustava provedbe programa Europske unije; koordinira stručne aktivnosti provedbe programa Europske unije PROGRESS Program zapošljavanja i socijalne solidarnosti; obavlja stručne poslove vezane uz suradnju i razmjenu iskustava u radu između Ureda i sličnih vladinih institucija u Europi i svijetu koje potiču, prate i promoviraju zaštitu ljudskih prava u svojim zemljama.

Daje pravna očitovanja na predstavke građana upućene Uredu za ljudska prava, te upućuje zahtjeve za očitovanje drugim tijelima državne uprave; obavlja konzultacije, te daje pravne savjete građanima koji se osobno obrate Uredu za ljudska prava.«

Članak 3.

Naslov iznad članka 2.b i Članak 2.b mijenjaju se i glase:

»Odjel za praćenje provedbe Nacionalnog programa zaštite i promicanja ljudskih prava i preporuka pučkog pravobranitelja, te suradnju s organizacijama civilnoga društva

Članak 2.b

Odjel koordinira rad tijela državne uprave uključenih u provedbu mjera i aktivnosti Nacionalnog programa za zaštitu i promicanje ljudskih prava; koordinira, prati i vrednuje provedbu Nacionalnog programa za zaštitu i promicanje ljudskih prava; sukladno primljenim prijedlozima nadležnih institucija planira financijska sredstva potrebna za provođenje mjera iz Nacionalnog programa koje su dane u nadležnost Uredu za ljudska prava; provodi konzultacije s nositeljima mjera, o ostvarenosti pojedinih mjera, planiranim aktivnostima i potrebnim financijskim sredstvima u narednom proračunskom razdoblju; priprema izvješće o napretku u provedbi Nacionalnog programa, koje podnosi na usvajanje Vladi Republike Hrvatske; provodi vrednovanje ukupne provedbe Nacionalnog programa i njegovih učinaka na stanje ljudskih prava u Republici Hrvatskoj.

Odjel prati provedbu preporuka iz godišnjih izvješća pučkog pravobranitelja, i to: izvješća o radu, izvješća o pojavama diskriminacije i izvješća o obavljanju poslova Nacionalnog preventivnog mehanizma za sprječavanje mučenja i drugih okrutnih, neljudskih ili ponižavajućih postupaka ili kažnjavanja i izrađuje Izvještaj o provedbi preporuka iz godišnjih izvješća pučkog pravobranitelja.

Odjel je zadužen za prikupljanje i objavu podataka o zločinima iz mržnje, suradnju s organizacijama civilnoga društva i međunarodnim organizacijama, organiziranje preventivnih kampanja, te koordiniranje radom Radne skupine za praćenje zločina iz mržnje.

Godišnje raspisuje natječaje za dodjelu financijskih sredstava iz proračuna Ureda za ljudska prava, organizacijama civilnoga društva koje su aktivne u području zaštite i promicanja ljudskih prava, prema prioritetnim područjima određenim natječajem; koordinira provedbu natječaja te rad stručnih radnih skupina; priprema nacrt odluke o raspodjeli sredstava putem natječaja; prati provedbu financiranih projekata i programa organizacija civilnoga društva; obrađuje izvješća organizacija civilnoga društva o provedenim projektima i programima za koje je odobrena financijska potpora iz proračuna Ureda za ljudska prava; surađuje s organizacijama civilnoga društva na području obrazovanja ciljanih skupina na temu zaštite i promicanja ljudskih prava, te organizira seminare i okrugle stolove radi podizanja javne svijesti o ljudskim pravima.«

Članak 4.

Predstojnik Ureda za ljudska prava uskladit će, uz prethodnu suglasnost središnjeg tijela državne uprave nadležnog za službeničke odnose, Pravilnik o unutarnjem redu Ureda, u roku od 15 dana od dana stupanja na snagu ove Uredbe.

Članak 5.

Ova Uredba stupa na snagu danom objave u »Narodnim novinama«.

Klasa: 022-03/11-01/03

Urbroj: 5030104-11-1

Zagreb, 25. ožujka 2011.

Predsjednica
Jadranka Kosor, dipl. iur., v. r.

Uredba, NN 40/2011-944